מספר פנימי: 483743
הכנסת התשע-עשרה

יוזם:           חבר הכנסת	יריב לוין
	
				פ/1417/19			

הצעת חוק-יסוד: השפיטה (תיקון – הרכב הוועדה לבחירת שופטים)

תיקון חוק-יסוד: השפיטה	1.	בחוק-יסוד: השפיטה, בסעיף 4(ב) –  	
		(1)	במקום "שני שופטים אחרים של בית המשפט העליון שיבחר חבר שופטיו" יבוא "נשיא בדימוס של בית משפט מחוזי שייבחר על ידי נשיאי בתי המשפט המחוזיים המכהנים";	
		(2)	אחרי "ושני נציגים של לשכת עורכי הדין שתבחר המועצה הארצית של הלשכה" יבוא "חבר הסגל האקדמי של מוסד להשכלה גבוהה המומחה בתחומי המשפט, שייבחר על ידי ראש הממשלה בהתייעצות עם שר המשפטים ונשיא בית המשפט העליון; בסעיף זה, "מוסד להשכלה גבוהה"- מוסד שהוכר או שקיבל היתר לפי חוק המועצה להשכלה גבוהה, התשי"ח-1958".	
תיקון חוק בתי המשפט	2.	בחוק בתי המשפט [נוסח משולב], התשמ"ד–1984, בסעיף 6 יבוא – 	
		(1)	בפסקה (1), אחרי "הכנסת תבחר בבחירה חשאית את שני חברי הכנסת שיכהנו כחברי הועדה" יבוא "אשר אחד יהיה נציג סיעות הקואליציה ואחד נציג סיעות האופוזיציה";	
		(2)	בפסקה (2), אחרי "בחירה חשאית" יבוא "כאשר כל חבר יהיה זכאי להצביע עבור נציג אחד";	
		(3)	בפסקה (3), במקום "שני שופטי בית המשפט העליון יכהנו תקופה של שלוש שנים" יבוא "נשיא בית משפט מחוזי בדימוס אשר יכהן תקופה של שלוש שנים";	
		(4)	אחרי פסקה (3) יבוא:	
			"(3א)	"חבר סגל אקדמי של מוסד להשכלה גבוהה המומחה בתחומי המשפט יכהן תקופה של שלוש שנים."	
הוראות מעבר	3.	(א)	שני חברי הכנסת שהיו חברים בוועדה במועד תחילתו של חוק זה ימשיכו לכהן בוועדה ויראו אותם כמי שנבחרו על פי הוראות חוק זה. 	
		(ב)	נציגי לשכת עורכי הדין שהיו חברים בוועדה במועד תחילתו של חוק זה ימשיכו לכהן בוועדה ויראו אותם כמי שנבחרו על פי הוראות חוק זה.	
		(ג)	שר שקבעה הממשלה כחבר בוועדה במועד תחילתו של חוק זה ימשיך לכהן בוועדה ויראה אותם כמי שנבחר על פי הוראות חוק זה.	
		(ד)	נשיא בית משפט מחוזי בדימוס ייבחר בתוך 30 ימים ממועד תחילתו של חוק זה.	
		(ה)	חבר הסגל האקדמי ייבחר בתוך 30 ימים ממועד תחילתו של חוק זה.	
דברי הסבר
מטרת הצעה זו לשנות את הרכב הוועדה לבחירת שופטים, להרכב אשר יאזן באופן נכון בין היקף הנציגות של הרשות השופטת, לזו של הרשות המחוקקת והמבצעת. זאת, תוך שימת דגש על הרכב שיבטא באופן נאמן את מגוון הדעות בציבור ובה בעת יבטיח משקל הולם גם לגורמים המקצועיים (נציגי השופטים ולשכת עורכי הדין) ונציגי האקדמיה. הצעה זו מחזקת את עקרון הפרדת הרשויות ואת הכלל שרשות אינה בוחרת את עצמה.
שיטת בחירת השופטים בישראל כוללת מעורבות של הרשות השופטת באופן שלא קיים במדינות אחרות. הרכב הועדה כפי שהוא קיים כיום, מאפשר לגבש רוב אוטומטי שנוצר מצירוף קולותיהם של השופטים ונציגי לשכת עורכי הדין היושבים בוועדה, תוך דחיקת קולותיהם של נציגי הציבור המתחלקים לקואליציה ולאופוזיציה. 
כיום, לשופטים ישנה השפעה מכרעת על המינויים, וכן יכולת הטלת וטו על מינויים לבית המשפט העליון. יתר על כן, שופטי העליון נוהגים להצביע באופן מתואם מתוך ראיית הדברים מנקודת מבט של בית המשפט העליון, בעוד שמינוי נשיא בית משפט מחוזי בדימוס יעניק מימד התייחסות הקרוב יותר להתנהלות היומיומית בבתי המשפט ולכישורים הנדרשים משופטי הערכאות הנמוכות יותר. כמו כן, מינוי נשיא בדימוס מאפשר נקודת מבט של מי שכיהן בתפקיד בכיר במערכת המשפטית אשר עסק גם בצד הניהולי, ועם זאת, יכול לראות את הדברים גם כמשקיף מן החוץ שעה שכבר סיים את כהונתו כשופט.
ככלל, ועל פי העיקרון הדמוקרטי שרשות אינה יכולה לבחור את עצמה, ראוי היה להימנע ממתן ייצוג בוועדה לשופטים מכהנים. נוכח ההסדר הקיים כיום בחוק, ועל מנת ללכת בדרך מתונה של שינוי הדרגתי, מוצע לקבוע כי נשיא בית המשפט העליון המכהן ימשיך לכהן כחבר, ואליו יתווסף נציג נוסף של מערכת המשפט אשר ייבחר על ידי נשיאי בתי המשפט המחוזיים המכהנים, אך לא יהיה שופט מכהן כי אם שופט בדימוס.

ההרכב המוצע יביא לאיזון בין שלוש הרשויות, כאשר לכל אחת מהן יהיו שני נציגים בוועדה וזאת בשונה מהמצב הקיים כיום כאשר לרשות השופטת ישנו ייצוג יתר של שלושה חברים. כן יוגבר הייצוג המקצועי בוועדה על ידי הוספת נציג מהאקדמיה לשני נציגי לשכת עורכי הדין. על מנת להבטיח את בחירתם של שני נציגים מלשכת עורכי הדין אשר ייצגו את מגוון העמדות המקצועיות בלשכה, מוצע לקבוע כי כל חבר בגוף הבוחר (המועצה הארצית של הלשכה) יהא רשאי להצביע עבור נציג אחד בלבד, בדרך שתמנע מיוריזציה וייצוג של זרם אחד בלבד, ותבטיח ייצוג לשני הזרמים המקצועיים המרכזיים בלשכה. במסגרת זו גם מוצע לעגן בחוק באופן מחייב את הנוהג לפיו נציגי הכנסת לוועדה לבחירת שופטים נבחרים האחד מתוך שורות הקואליציה והאחד מתוך שורות האופוזיציה, על מנת להבטיח כי גם בחירת נציגי הכנסת תשקף את מגוון ההשקפות הרווחות בציבור כפי שהן באות לידי ביטוי בהרכבה הנבחר של הכנסת.

---------------------------------
הוגשה ליו"ר הכנסת והסגנים
והונחה על שולחן הכנסת ביום
ט' בתמוז התשע"ג – 17.6.13